РЕГЛАМЕНТ (ЕО) № 1022/2009 НА КОМИСИЯТА
от 29 октомври 2009 година
за изменение на регламенти (ЕО) № 1738/2005, (ЕО) № 698/2006 и (ЕО) № 377/2008 по отношение на Международната стандартна класификация на професиите (ISCO)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 3 от него,
като взе предвид Регламент (ЕО) № 530/1999 на Съвета от 9 март 1999 г. относно структурна статистика за заплатите и разходите за труд (2), и по-специално член 11 от него,
като има предвид, че:
(1)
Регламент (ЕО) № 577/98 беше приложен с Регламент (ЕО) № 377/2008 на Комисията от 25 април 2008 г. за прилагане на Регламент (ЕО) № 577/98 на Съвета относно организацията на извадково изследване на работната сила в Общността по отношение на кодификацията, която ще се използва за предаване на данни от 2009 г. нататък и на използването на подизвадка за събиране на данни по структурните променливи и за определянето на референтните тримесечия (3). Регламент (ЕО) № 530/1999 беше приложен с Регламент (ЕО) № 1738/2005 на Комисията от 21 октомври 2005 г. за изменение на Регламент (ЕО) № 1916/2000 по отношение на определянето и предаването на информация за структурата на заплатите (4) и с Регламент (ЕО) № 698/2006 на Комисията от 5 май 2006 г. за прилагане на Регламент (ЕО) № 530/1999 на Съвета по отношение на качествената оценка на структурната статистика за разходите за труд и за заплати (5).
(2)
В приложенията към посочените регламенти за прилагане се прави позоваване на Международната стандартна класификация на професиите ISCO-88 или на съответстващата ѝ европейска класификация, наричана по-долу „ISCO-88 (COM)“.
(3)
Международната организация на труда (МОТ) преработи използваната досега редакция на Международната стандартна класификация на професиите ISCO-88 с цел да предостави една по-ефективна класификация, която да може да бъде използвана от държавите при следващия кръг преброявания на населението, както и от националните служби за заетост и други насочени към клиентите приложения. За да се гарантира съпоставимост между данните за професиите от държавите-членки на ЕС и другите държави по света, е необходимо да се използва тази преработена класификация (ISCO-08) в основните изследвания на Европейската статистическа система за събиране на данни относно професиите преди следващия кръг преброявания на населението, който ще се състои през 2011 г.
(4)
Създаването на преработена Стандартна класификация на професиите налага да бъдат променени по-специално позоваванията на ISCO-88 и на съответстващата ѝ европейска класификация ISCO-88 (COM). Поради това регламенти (ЕО) № 1738/2005, (ЕО) № 698/2006 и (ЕО) № 377/2008 следва да бъдат съответно изменени.
(5)
Препоръчително е първата референтна година за предаване на данни съгласно ISCO-08 да бъде по възможност еднаква за всички разглеждани статистически области в съответствие със следващия кръг преброявания, чиято референтна година ще бъде 2011 г. Поради това се препоръчва 2011 г. да бъде използвана като първа референтна година за предаването на данни относно професиите съгласно ISCO-08, с изключение на изследването на структурата на заплатите, което се провежда на всеки четири години и което ще приложи класификацията през 2010 г.
(6)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕО) № 1738/2005 „ISCO-88 (COM)“ се заменя с „ISCO-08“ навсякъде в текста на приложения I, II и III.
Член 2
В Регламент (ЕО) № 698/2006 „ISCO-88“ се заменя с „ISCO-08“ навсякъде в текста на приложението.
Член 3
В Регламент (ЕО) № 377/2008 „ISCO-88 (COM)“ се заменя с „ISCO-08“ навсякъде в текста на приложението.
Член 4
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Членове 1 и 2 се прилагат от 1 януари 2010 г. Член 3 се прилага от 1 януари 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 октомври 2009 година.